চিলা বনাঞ্চলৰ কেইবাখনো পাহাৰ বন মাফিয়াৰ তাণ্ডৱত নিঃশ্চিহ্ন হোৱাৰ দিশে আগবাঢ়িছে৷ উত্তৰ কামৰূপ বন সংমণ্ডল বিষয়া চানীদেউ চৌধুৰীৰ লগতে কামৰূপ প্ৰশাসনে ৰহস্যজনক ভাৱে মৌনতা অৱলম্বন কৰাহে পৰিলক্ষিত হৈছে। বন মাফিয়াৰ ভয়াৱহ আগ্ৰাসন আৰু প্ৰশাসন, বন বিভাগৰ দুৰ্ভাগ্যজনক ভূমিকাৰ বাবে প্ৰায়বোৰ পাহাৰ এতিয়া নিজৰ চৰিত্ৰ হেৰুৱাই টকলা হৈ পৰিছে। ফলত জৈৱ-বৈচিত্ৰত পৰি আহিছে মোক্ষম আঘাত। অভিযোগ অনুসৰি উত্তৰ কামৰূপ বন-সংমণ্ডলৰ চিলা ৰেঞ্জৰ মান্দাকাটা, সাতগাঁও এলেকাৰ পাহাৰসমূহ অবাধে পৈতৃক সম্পত্তিৰ দৰে ব্যৱহাৰ কৰি উচ্চ প্ৰাৱল্যৰ বিস্ফোৰণ ঘটাই পাহাৰৰ পৰা শিল-ৰঙামাটি আহৰণ কৰি ৰমৰমীয়া কলা ব্যৱসায় চলাই আছে এচামে। বিশেষকৈ জনৈক কুলদীপ, বিপুল আৰু হাইদৰ নামৰ লোক কেইজনমানৰ নেতৃত্বত অবৈধভাৱে দৈনিক কেইবাশ ট্ৰাক ৰঙামাটি সৰবৰাহ হৈ আছে। ইয়াৰ উপৰিও দীৰ্ঘেশ্বৰী বিটতে কুমনগৰ এলেকাত গঢ়ি উঠিছে কেইবাটাও অবৈধ শিলকুৱৰী। ইয়াৰ পিছতো অঞ্চলটোত এনেদৰে কৰা অবৈধ খনন কাৰ্য আৰু অবৈধ শিলকুৱৰীৰ সম্পৰ্কত সাংঘাটিকভাবে ৰহস্যজনক মৌনতা অৱলম্বন কৰিছে দীৰ্ঘেশ্বৰী বিটৰ বিট অফিচাৰ চহিদুলে৷ এই সম্পৰ্কত ইতিমধ্যে সংবাদ মাধ্যমত বাতৰি প্ৰকাশ হোৱাৰ পিছতো কামৰূপ প্ৰশাসন কিম্বা উত্তৰ কামৰূপ বন সংমণ্ডলৰ বন বিষয়াই কোনো পদক্ষেপ গ্ৰহণ নকৰাত দুৰ্নীতিগ্ৰস্ত বিট অফিচাৰ চহিদুলে কুকৰ্মৰ দ্বাৰা আহৰণ কৰা ধনৰ ভাগ বন বিভাগ আৰু কামৰূপ প্ৰশাসনৰ কোনো ঘোচখোৰ বিষয়া কৰ্মচাৰীক দিয়াৰ সন্দেহ উপজিছে ৰাইজৰ মাজত।